[pic] | EUROPOS BENDRIJŲ KOMISIJA | Briuselis, 27.7.2005 KOM(2005) 339 galutinis KOMISIJOS ATASKAITA EUROPOS PARALAMENTUI, TARYBAI IR EUROPOS EKONOMIKOS IR SOCIALINIŲ REIKALŲ KOMITETUI Pirmoji ataskaita apie tabako gaminių direktyvos taikymą KOMISIJOS ATASKAITA EUROPOS PARALAMENTUI, TARYBAI IR EUROPOS EKONOMIKOS IR SOCIALINIŲ REIKALŲ KOMITETUI Pirmoji ataskaita apie tabako gaminių direktyvos taikymą 1. Įvadas 3 2. Perkėlimas į nacionalinės teisės aktus 3 3. Taikymas 4 3.1. Maksimalus dervų, nikotino ir anglies monoksido kiekis cigaretėse (3 straipsnis) 4 3.2 Matavimo metodai (4 straipsnis) ir ženklinime nurodomas dervų kiekis 4 3.2.1 Bandymų laboratorijos 4 3.2.2. Dervų, nikotino ir anglies monoksido kiekio matavimas 4 3.2.3. Dervų kiekių nurodymas 5 3.3. Ženklinimas (5 straipsnis) 5 3.3.1. Įgyvendinimas 5 3.3.2. Poveikis rūkymui 5 3.3.3. Spalvotos iliustracijos 6 3.3.4. Papildomos priemonės 6 3.4. Ingredientai (6 straipsnis) 6 3.5. Bendras ingredientų sąrašas (12 straipsnis) 7 1. ĮVADAS 2001 m. birželio 5 d. Direktyvos 2001/37/EB[1] dėl valstybių narių įstatymų ir kitų teisės aktų, taikomų tabako gaminių gamybai, pateikimui ir pardavimui, suderinimo (toliau – „direktyva“), 11 straipsniu reikalaujama, kad Komisija Europos Parlamentui, Tarybai bei Ekonomikos ir socialinių reikalų komitetui reguliariai teiktų ataskaitas apie direktyvos taikymą. Ši ataskaita – pirmasis direktyvos taikymo įvertinimas. Ji paremta informacija, kurią valstybės narės pateikė atsakydamos į joms visoms (ES 25) išsiųstas anketas. Ataskaitoje atsižvelgiama į paskutine naujoves ir naujas mokslo žinias bei į vieningus suinteresuotųjų šalių požiūrius tabako kontrolės srityje. Kadangi nuo direktyvos perkėlimo į nacionalinę teisę praėjo nedaug laiko, įskaitant 2 skyriuje nurodytus vėlavimus, tokia patirtis tiek nacionaliniu, tiek ES lygiu, yra ribota. Tačiau iš ataskaitos matyti, kad teigiamas tabako gaminių reglamentavimo poveikis jau dabar pastebimas ES lygiu. Ši patirtis bus naudinga ir pasauliniu mastu. Pasaulinės sveikatos organizacijos (PSO) tabako kontrolės pagrindų konvencijoje (TKPK)[2] yra daug svarbiausių direktyvos idėjų. Į ataskaitą neįtraukiami atskiri skirsniai apie rūkalų ir suskamų cigarečių gaminius, nes valstybės narės nepateikė jokios naujos informacijos, be to, trūksta naujų mokslo duomenų apie priklausomybę sukeliančius ingredientus ar tabako gaminius, galinčius sumažinti rūkymo žalą. Tačiau Komisija toliau seka mokslo raidą, susijusią su įvairiais tabako gaminių ir jų poveikio sveikatai, įskaitant kancerogeninio, kardiotoksinio bei priklausomybės poveikio, aspektais ir šiuos duomenis išsamiai analizuos kitoje ataskaitoje. Ataskaitoje nurodomos sritys, kurios turi būti toliau vystomos remiantis įgyta patirtimi ir naujomis mokslo bei technikos žiniomis. 2. PERKėLIMAS į NACIONALINėS TEISėS AKTUS Iki 2004 m. spalio 31 d. direktyva buvo perkelta į visų valstybių narių nacionalinę teisę, išskyrus Estijos[3]. Kai kurios ES 15 valstybės narių vėlavo iki nustatytos 2002 m. rugsėjo 30 d. perkelti teisės aktus į nacionalinę teisę. Komisija šioms valstybėms narėms 2002 m. lapkritį išsiuntė įspėjamuosius laiškus. Kai kurios valstybės narės Europos Teisingumo Teismui pateikė teisinį užginčijimą, vėlavimo priežastimi nurodydamos teisinį neapibrėžtumą. Abiem atvejais[4] Teismas nusprendė direktyvos naudai. 3. TAIKYMAS 3.1. Maksimalus dervų, nikotino ir anglies monoksido kiekis cigaretėse (3 straipsnis) Visos 15 ES šalių laikėsi 3 straipsnyje nustatyto 2004 m. sausio 1 d. termino, nuo kurio visose valstybėse narėse į apyvartą paleistos, parduodamos ar pagamintos cigaretės negali viršyti maksimalaus dervų, nikotino ir anglies monoksido (AM) kiekio. Graikijoje reikalavimas dėl maksimalaus dervų kiekio įsigalios nuo 2007 m. sausio 1 d. Dėl šios nuostatos 10 ES šalių neprašė pereinamojo laikotarpio. Valstybės narės, eksportuodamos cigaretes į už ES ribų esančias šalis, laikosi reikalavimų dėl dervų kiekio jose nuo direktyvoje nurodytos 2005 m. sausio 1 d. 3.2 Matavimo metodai (4 straipsnis) ir ženklinime nurodomas dervų kiekis 3.2.1 Bandymų laboratorijos Trylika šalių nurodė Komisijai patvirtintas laboratorijas. Keletas valstybių narių, ypač mažesniosios, nurodė tinkamų laboratorijų stygių jų šalyje; jos norėtų patvirtinti laboratoriją kitoje valstybėje narėje. Komisija tarsis su valstybėmis narėmis dėl laboratorijų, ypač dėl bendrai naudojamų laboratorijų, ir paskelbs patvirtintų laboratorijų sąrašą. 3.2.2. Dervų, nikotino ir anglies monoksido kiekio matavimas Nikotinas yra svarbiausia cigarečių sudedamoji dalis ir jo kiekio reguliavimas yra gyvybiškai svarbus. Būtent nikotino poveikis skatina žmones rūkyti. Direktyvoje nustatyta nikotino riba yra svarbi suderinimo priemonė, leidžianti sėkmingai kontroliuoti nikotiną. PSO[5] pripažįsta, kad reikalinga plati ir išsami reguliavimo sistema, kad būtų sudarytos politinės sąlygos nikotinui kontroliuoti, ir toliau mažinti jo keliamą riziką. ISO dervų kiekį matuoja pasinaudodama rūkymą simuliuojančiu aparatu. Tačiau naujausi duomenys patvirtina, kad įkvepiamų dervų kiekis priklauso nuo įkvepiamo oro kiekio. Todėl netgi sumažinus nominalų kiekį cigaretėse, yra tik labai ribota tikimybė, kad šis būdas padės sėkmingai sumažinti rūkančiojo patiriamą toksinę žalą. Todėl sveikatos specialistai[6] suabejojo ISO standartų naudojimo verte. Nors ISO standartai yra kritikuojami, nėra jokių tarptautinių susitarimų dėl alternatyvų. Komisija nesiūlo peržiūrėti dabartinių direktyvoje nustatytų standartų, kol nebus patikimų duomenų dėl geresnio metodo, galinčio pakeisti esamą. Komisija skatins mokslo ir technologijų raidą šioje srityje. Ypač TKPK 9 straipsnis numato, kad Šalių konferencija turi pasiūlyti tabako gaminių testavimo, matavimo ir sudėties bei emisijų reguliavimo gaires. Kai tik tarptautiniu mastu bus susitarta dėl realistiškesnių metodų, Komisija svarstys, kaip pakeisti direktyvą. 3.2.3. Dervų kiekių nurodymas Dervų kiekių nurodymas ant pakuotės sukėlė rūpestį dėl galimo vartotojų įsitikinimo, kad mažesnis kiekis yra mažiau pavojingas, ir todėl tokias cigaretes jie rūko dažniau. Nepaisant kvietimų pašalinti kiekio nuorodą ant pakuočių, Komisija mano, kad nustatytas kiekis turi būti toliau spausdinamas ant pakuočių. TKPK 11 straipsnio 2 dalyje taip pat būtų pateikiama informacija apie rūkalų atitinkamas sudedamąsias dalis ir emisijas. 3.3. Ženklinimas (5 straipsnis) 3.3.1. Įgyvendinimas Nors 5 straipsnio įgyvendinimas apskritai yra patenkinamas, iškilo ir keletas sunkumų. Be to, keletas ES 10 šalių paprašė pereinamojo laikotarpio. Komisija siūlo, kad juodas rėmelis aplink įspėjamąjį užrašą nebūtų laikomas įspėjamojo užrašo ploto dalimi. Labai plonos pakuotės sukelia specifinę problemą: informacija apie dervų kiekį turi būti spausdinama lygiagrečiai su viršutiniu kraštu, tačiau tai sunkina įskaitomumą. Tokios informacijos spausdinimas pasukus tekstą 90 laipsnių kampu palengvina įskaitomumą. Komisija, priešingai nei nurodo 5 straipsnio 6 dalies nuostatos, nesiėmė veiksmų, vertindama tai kaip laikiną sprendimą, kol bus pakeista direktyva. Valstybės narės taip pat pranešė apie pramonės bandymus apeiti įstatymus kokiu nors būdu paslepiant, uždengiant ar sumažinant įspėjamųjų užrašų matomumą, pvz., kartoniniais dėklais (“ etuis en carton” ), kuriais uždengiami įspėjimai, ar lipdukais. Praėjus metams po įspėjamųjų užrašų įvedimo tokių bandymų sumažėjo. 3.3.2. Poveikis rūkymui Yra duomenų, kad šios priemonės veikia rūkančiųjų elgesį, nors įspėjamieji užrašai naudojami dar tik trumpą laiką. Tyrimai rodo, kad rūkantieji buvo labiau suinteresuoti mesti rūkyti ar rūkyti mažiau. Įspėjamieji užrašai ypač veiksmingi 15-24 metų amžiaus grupėje. Viename Nyderlandų moksliniame tyrime nurodoma, kad kai kurie suaugusieji dėl įspėjamųjų užrašų rūkė mažiau ir buvo labiau suinteresuoti mesti rūkyti. 13-18 metų amžiaus grupėje poveikis buvo dar stipresnis: 28 % teigė, kad dėl įspėjamųjų užrašų jie rūkė mažiau[7]. Kitame Nyderlandų moksliniame tyrime teigiama, kad nurodžius rūkymo metimo pagalbos telefonu numerį, šioji sulaukė daugiau skambučių, ypatingai iš mažesnes pajamas gaunančių gyventojų grupių[8], kurios paprastai yra mažiau aktyvios. Belgijos atliekamų mokslinių tyrimu metu paaiškėjo, kad didesni ir aiškesni įspėjamieji užrašai skatina rūkančiuosius mesti rūkyti, o tokios cigarečių pakuotės tampa mažiau patrauklios jaunimui[9]. Iš rūkančiųjų Lenkijos vyriškos lyties atstovų 3 % teigė, kad dėl didelių sveikatos įspėjamųjų užrašų jie metę rūkyti, 16 % bandę mesti rūkyti, o 14 % sakėsi geriau suprantą rūkymo poveikį sveikatai.[10] Maltoje, įvedus įspėjamuosius užrašus, trigubai padaugėjo pasiteiravimų apie tai, kaip mesti rūkyti. 3.3.3. Spalvotos iliustracijos Pagal direktyvos 5 straipsnio 3 dalį Komisija 2003 m. rugsėjo mėn. priėmė Sprendimą 2003/641/EB[11], nustatantį fotografijų ar kitų iliustracijų, kaip sveikatos įspėjimų, naudojimo taisykles ir sąlygas. Pagal sprendimo 3 straipsnį Komisija 2005 m. gegužės mėn. sudarė iliustracijų biblioteką[12]. Pagal 2002 m. rudens Eurobarometro apklausą, 38 % piliečių mano, kad papildomos spalvotos cigarečių pakuočių iliustracijos gali būti naudingos norint įtikinti žmones nerūkyti, rūkyti mažiau ar mesti rūkyti.[13] Sprendžiant iš anketų, toks įsitikinimas vyrauja ir valstybėse narėse. Dauguma valstybių narių ruošiasi tyrinėti iliustracijų panaudojimą. Komisija ragina valstybes nares pradėti naudoti iliustracinius įspėjimus. 3.3.4. Papildomos priemonės Kai tik bus surinkta daugiau informacijos apie naujų tekstinių ir iliustracinių įspėjimų naudojimą, Komisija svarstys tolesnę ženklinimo raidą, pvz., platesnį rūkymo metimo pagalbos telefonu numerių skelbimą. 3.4. Ingredientai (6 straipsnis) Būta tam tikrų sunkumų dėl valstybėse narėse pramonės pateikiamų duomenų apie ingredientus. Tik 13 valstybių narių pateikė Komisijai 6 straipsnyje reikalaujamą informaciją. Pramonės valstybėms narėms ir toliau savo ruožtu Komisijai perduotos informacijos formatas yra labai skirtingas. Nacionalinės institucijos gavo arba pernelyg išsamią, arba per trumpą informaciją. Apskritai, duomenys pasiųsti valstybėms narėms ne visai atitinka direktyvos nuostatas. 6 straipsnis reikalauja, kad būtų paskelbti visi tabako gamybos metu naudojami ingredientai ir jų kiekiai. Pramonė pateikė vadinamąjį „trijų modelių sąrašo“ pavyzdį, pagal kurį duomenys pateikiami pagal „neviršyto kiekio“ modelį. Taip pažeidžiama direktyva, nes nenurodomi tikslūs kiekiai ir duomenys nesuskirstomi pagal prekės ženklą. Nyderlandai ir Belgija šiuo metu stengiasi nustatyti specialius įgyvendinimo reglamentus dėl tabako ingredientų pateikimo. Pramonė šį Nyderlandų reglamento siūlomą modelį apskundė teismui[14]. Atrodo, kad šis teisinis veiksmas stabdo panašias iniciatyvas kitose valstybėse narėse. Kita šio straipsnio nuostatų visiško įgyvendinimo kliūtis – pajėgų stygius valstybių narių ir ES lygiu gautiems duomenims tirti. Direktyva sukėlė nemažai diskusijų dėl cigarečių ingredientų skelbimo, ir tai tapo svarbia Europos tabako kontrolės programos dalimi. Kad būtų geriau laikomasi visų šios direktyvos reikalavimų, turi būti toliau diskutuojama dėl suderintos ataskaitos sistemos ir ingredientų apibrėžimo. Turi būti pagerinta dabartinė ataskaitų sistema, kad būtų palengvintas duomenų apdorojimas, įvertinimas ir platesnis skleidimas. Ingredientų reglamento pagrindas – visiškas tabako gamintojų informacijos atskleidimas. Visi ingredientai naudojami tabako gaminimo metu ir išliekantys baigtiniame gaminyje taip pat turi būti paskelbti. Vystant ataskaitų sistemą turi būti atsižvelgiama į esamas iniciatyvas, tokias kaip Nyderlandų ir Belgijos modeliai bei Europos cheminių medžiagų biuro sistema. Ekspertai išreiškė susirūpinimą, kad dabartinis ingredientų apibrėžimas yra per siauras Būtų galima perimti PSO darbo grupės apibrėžimą, pagal kurį „ingredientai apima visas gaminio sudedamąsias dalis: medžiagas, naudojamas šių sudedamųjų dalių, gamybai, taip pat medžiagų likučius po auginimo, saugojimo ir perdirbimo, ar medžiagas, galinčias iš pakuotės patekti į gaminį“ [15] . Akivaizdu, kad 6 straipsnis turi būti išplėstas. Komisija analizuos iki šiol surinktus duomenis, kad sukurtų pagrindą reikiamiems pakeitimams atlikti, ir tarsis su pagal 10 straipsnį įsteigtu Reguliavimo komitetu. Komisija, atsižvelgdama į valstybių narių ir pramonės prašymus, tobulins suderintų duomenų rinkimo metodus, paremtus bendrais ES formatais ir tikslesniais apibrėžimais. Komisija rengiasi pradėti konsultacijas su valstybėmis narėmis ir suinteresuotomis šalimis. 3.5. Bendras ingredientų sąrašas (12 straipsnis) Dėl riboto 6 straipnio įgyvendinimo ir ypač dėl perduotų duomenų nepakankamumo Komisija negalėjo parengti siūlomo bendro ingredientų sąrašo. Tačiau Komisija pravedė išsamų tyrimą dėl bendro ingredientų sąrašo galimumo ir tinkamumo.[16] Šiose konsultacijose iškilo klausimas, ar esant pakankamai duomenų nekiltų abejonių dėl 12 straipsnyje nustatyto metodo. Komisija padarė keletą svarbių išvadų dėl bendro ingredientų sąrašo tinkamumo ir naudingumo. Patvirtintas bendras ingredientų sąrašas reikalingas ir tam, kad be kita ko, būtų galima kontroliuoti priedus, žinomus kaip nesukeliančius toksiškumo ar priklausomybės, arba uždrausti tuos, kurie naudojami tik vaikams pritraukti. Bendro ingredientų sąrašo reikia ir tam, kad tabako bendrovės nebandytų gauti leidimo šalyje su silpniausia sistema. Sėkmingas bendro ingredientų sąrašo sudarymas pirmiausia priklauso nuo laiku ir tinkamu būdu iš valstybių narių gautų duomenų apie ingredientus. Gavus šiuos duomenis, būtina nustatyti gaminio toksiškumą sustiprinančius arba priklausomybę sukeliančius ingredientus. Be to, reikia moksliškai pagrįsti kriterijus, pagal kuriuos šie ingredientai būtų patvirtinti arba uždrausti. Šie duomenys turi būti paremti pripažintais bandymais ingredientų toksiškumui ir sukeliamai priklausomybei nustatyti. Tačiau Komisijai buvo pranešta, kad šiuo metu nėra aiškių toksiškumo ir priklausomybę sukeliančių medžiagų matavimo kriterijų. Turi būti patikrintas metodų jautrumas, specifiškumas ir palyginamumas. Tai yra sunkus uždavinys, reikalaujantis specialių žinių ir tyrimų, kurių šiuo metu dar trūksta. Ypač trūksta tinkamų metodų dėl priklausomybės įvertinimo ir jie negali būti taikomi įprastai, plataus masto stebėsenai; jų tobulinimui prireiks dar keletos metų. Direktyvoje reikalaujama, kad pramonė pateiktų tik turimus toksikologinius duomenis. Tačiau to nepakanka, kad būtų laikomasi naujai kuriamo ingredientų reglamento reikalavimų. Kyla klausimas dėl to, kas turi būti atsakingas už patikrinimus apskritai, ir kas konkrečiai turi rūpintis testų tobulinimu, jų atlikimu, ir tuo, kokiu lygiu jie turi būti atliekami. Komisija yra įsitikinusi, kad tokių testų tobulinimą geriausia palikti viešosios srities kompetencijai. Daugelyje šalių ir Europos lygiu buvo kvietimų sukurti tabako produktų reguliavimo instituciją. Atsižvelgiant į tabako gaminių pasaulinį mastą, reguliavimo pastangos turi būti derinamos pagal PSO Tabako kontrolės pagrindų konvenciją. TKPK 9 straipsnyje kviečiama tobulinti tarptautiniu mastu pripažįstamus tabako ir emisijų sudedamųjų dalių testavimo, matavimo ir reguliavimo principus. [1] OL L 194, 2001 7 18, p. 26. [2] www.who.int/tobacco/framework [3] Estijos Parlamentas priėmė teisės aktą dėl direktyvos perkėlimo į nacionalinę teisę 2005 m. gegužės 4 d. [4] Europos Teisingumo Teismas: bylos C210-03 ir C434-02. [5] PSO Tabako gaminių reglamento tyrimų grupė. Rekomendacija dėl tabako gaminių ingredientų ir emisijų. PSO 2003. http://www.int/tobacco/sactob/recommendations/en/ [6] „Tabakas ar sveikata Europos Sąjungoje: praeitis, dabartis ir ateitis“. ASPECT konsorciumo paruošta ataskaita, 2004. [7] Persbericht Defacto (2002). 28% van jonge rokers rookt minder door de nieuwe waarschuwingen op. [8] Willemsen M, Simons C, Zeeman G (2002). ES įspėjamųjų sveikatos užrašų poveikis Nyderlandų rūkymo metimo pagalbos telefonu veiklai, Tabako kontrolė, 11:381-2. [9] Joossens L , Onderzoek naar het effect van gezondheidswaarschuwingen op sigarettenpakjes in België, Vlaams Instituut voor Gezondheidspromotie, Brussel, 2004. [10] Pasaulio banko ataskaita, Užkirsti kelią epidemijai. Vyriausybės ir ekonominė tabako kontrolė, Washington DC, 1999. [11] OL L 226, 2003 9 10, p. 24. [12] K(2005) 1452. Bus paskelbtas OL. [13] Europos Komisija, Sveikatos ir vartotojų apsauga. Rūkymas ir aplinka: veiksmai ir požiūriai. Specialus Eurobarometras 183/ Banga 58.2, 2003 m. lapkritis. [14] Nyderlandų valstybę apskundė septynios tabako bendrovės. [15] PSO Tabako gaminių reglamento mokslinis komitetas. Tinklapis: http://www.who.int/tobacco/sactob/recommendations/en [16] Į tai įeina ir 2003 m. rugsėjo 29 d. ir 2004 m. vasario 18 d. ekspertų susitikimai. Komisija parėmė 2004 m. kovo ir birželio mėn. vykusius seminarus Limerike (Limerick). Be to, konsultacijos vyko ir rašant ataskaitą „Tabakas ar sveikata Europos Sąjungoje: praeitis, dabartis ir ateitis“.